ປ. ໂອບາມາ ເຕ້ນລໍາ ສະຫລອງ ການເຂົ້າຮັບ ຕໍາແໜ່ງໃໝ່ (ສະໄລດ໌/ວີດີໂອ)
ປະທານາທິບໍດີ Barack Obama ​ມ້ວນທ້າຍ ການສ​ະຫລອງ ການເຂົ້າຮັບຕໍາແໜ່ງໃໝ່ ​ໂດຍການໄປຮ່ວມງານ​ກິນລ້ຽງ ຢູ່​ສອງ​ແຫ່ງ ພ້ອມ​ດ້ວຍ​ສະຕີ​ໝາຍ​ເລກ​ນຶ່ງ.
ປະທານາທິບໍດີ Barack Obama ໄດ້ສາບານໂຕເຂົ້າຮັບຕໍາ ແໜ່ງ ເປັນສະໄໝທີສອງ ຊຶ່ງເປັນວັນສະເຫລີມສະຫລອງທີ່ຄຶກ ຄື້ນໂດຍທີ່ປະທານາທິບໍດີໄດ້ໄປຮ່ວມງານກິນລ້ຽງຢູ່ສອງແຫ່ງ ພ້ອມດ້ວຍສະຕີໝາຍເລກນຶ່ງ ທ່ານນາງ Michelle ການເຕັ້ນລໍາຢ່າງເປັນທາງການ ໄດ້ມ້ວນທ້າຍການສະຫລອງ ຢ່າງສະງ່າຜ່າເຜີຍທີ່ນະຄອນຫລວງວໍຊິງຕັນ ທີ່ໄດ້ໃຫ້ມີຂຶ້ນ ນ້ອຍກວ່າການສະຫລອງເຂົ້າຮັບຕໍາແໜ່ງເມື່ອສີ່ປີກ່ອນ ທ່ານ Obama ໄດ້ສາບານໂຕເຂົ້າຮັບຕຳແໜ່ງໃນພິທີ ທີ່ຈັດ ຂຶ້ນຢູ່ຂັ້ນໃດຂອງຕຶກຫໍລັດຖະສະພາສະຫະລັດ ບ່ອນທີ່ທ່ານ ໄດ້ກ່າວຕໍ່ຝູງຊົນທີ່ໃຫ້ການສະໜັບສະໜຸນ ຫລາຍເຖິງເຄິ່ງ ລ້ານຄົນວ່າ ທ່ານຈະຕິດຕາມຢ່າງແຂງຂັນ ຕໍ່ນະໂຍບາຍທີ່ ກ້າວໜ້າ ໃນສະໄໝທີສອງຂອງທ່ານ ນອກນັ້ນທັງປະທານາທິບໍດີແລະສະຕີໝາຍເລກນຶ່ງຍັງໄດ້ຮ່ວມຂະບວນແຫ່ຫຼືພາເຫຣດ ຢ່າງສະງ່າຜ່າເຜີຍ ໄປສູ່ທໍານຽບຂາວ ທີ່ປະກອບດ້ວຍການລົດທີ່ມີການຕົກແຕ່ງປະດັບປະດາຕະຫຼອດທັງບັນດາກອງດຸລິຍາງ ຈາກ 50 ລັດ ໃນວັນອັງຄານມື້ນີ້ຄອບຄົວທ່ານ Obma ຈະໄປຮ່ວມພິທີຢູ່ທີ່ໂບດໃຫຍ່ ປະຫວັດສາດ ແຫ່ງຊາດເພື່ອສວດມົນພາວະນາ ຊຶ່ງເປັນປະເພນີອັນເກົ່າແກ່ ທີ່ເຄີຍໄດ້ປະຕິບັດກັນມາຫລາຍໆສິບປີແລ້ວ ໂດຍນໍາເອົາບັນດາຜູ້ນໍາທາງສາສະໜາຕ່າງໆຈາກທົ່ວປະເທດ ມາເຕົ້າໂຮມກັນ ໃນຂະນະທີ່ຄໍາຖະແຫລງ ຢູ່ໃນພິທີສາບານໂຕເຂົ້າຮັບຕໍາແໜ່ງຂອງ ປະທານາທິບໍດີ ໄດ້ເນັ້ນໜັກໃສ່ຄວາມສາມັກຄີ ຊຶ່ງເປັນເນື້ອໄນຂອງຄຳປາໄສຕ່າງໆນັ້ນ ທ່ານຍັງໄດ້ໃຫ້ຄໍາໜັ້ນສັນຍາ ທີ່ຈະເພັ່ງເລັງສະໄໝທີສອງຂອງທ່ານ ໃສ່ບັນຫາຕ່າງໆ ທີ່ໄດ້ຮັບການສະໜັບ ສະໜຸນຈາກພວກຫົວເສລີນິຍົມ ຮວມທັງການປ່ຽນແປງຂອງດິນຟ້າອາກາດ ສິດທິຂອງພວກກະເທີຍ ແລະການປະຕິຮູບເລື່ອງຄົນເຂົ້າເມືອງ ການເຕົ້າໂຮມຝູງຊົນ ທີ່ສະໜາມຫລວງແຫ່ງຊາດ ໃນວັນຈັນວານນີ້ ເບິ່ງແລ້ວແມ່ນເປັນຈຳນວນຫລວງຫລາຍ ແຕ່ວ່າໜ້ອຍກວ່າພິທີສາ ບານໂຕເຂົ້າຮັບຕຳແໜ່ງຄັ້ງທໍາອິດຂອງ ທ່ານ Obama ໃນປີ 2009 ຊຶ່ງມີປະຊາຊົນເກືອບສອງລ້ານຄົນພາກັນມາເບິ່ງ ພິທີເຂົ້າ ຮັບຕຳແໜ່ງ ຂອງປະທານາທິບໍດີອາເມຣິກາເຊື້ອສາຍອາຟຣິກາຄົນທໍາອິດຂອງປະເທດ